b"\n_START_ARTICLE_\nSant Mateu de Joanet\n_START_SECTION_\nDescripci\xc3\xb3\n_START_PARAGRAPH_\nEs tracta de l'esgl\xc3\xa9sia parroquial de Joanet, dedicada a Sant Mateu. \xc3\x89s un edifici d'origen rom\xc3\xa0nic tot i no conservar cap element visible de l'\xc3\xa8poca, ja que fou totalment transformat el 1619, i posteriorment, el 1890 quan s'aixec\xc3\xa0 el campanar. M\xc3\xa9s tard, el 1940 es va construir un pont modern que encara ara comunica l'esgl\xc3\xa9sia amb l'antiga rectoria._NEWLINE_L'edifici actual t\xc3\xa9 una nau allargada, completada per un absis semicircular amb capelles, afegides al segle XVII, i depend\xc3\xa8ncies diverses annexes. La fa\xc3\xa7ana \xc3\xa9s senzilla amb porta adovellada i dues obertures d'ull de bou, una al damunt de la porta principal i l'altra a l'esquerra, sobre una petita finestra. L'entrada \xc3\xa9s d'arc de mig punt, envoltada amb pedra. A la dovella central de l'arc hi ha la inscripci\xc3\xb3: \xe2\x80\x9cRestaurata Anno sancto 1950\xe2\x80\x9d._NEWLINE_A la part posterior, es troba el campanar, al sud de l'absis, de planta quadrangular i teulat punxegut a quatre vessants i a difer\xc3\xa8ncia de la coberta de l'esgl\xc3\xa9sia, \xc3\xa9s de pedra de pissarra, obra del segle XIX, quan es va substituir per l'antic campanar d'espadanya. Es va construir al mateix temps que es feia una nova fa\xc3\xa7ana que el 1947-1950 es va tornar a renovar._NEWLINE_El parament exterior i interior \xc3\xa9s arrebossat i pintat. La nau central \xc3\xa9s coberta amb volta de can\xc3\xb3 i l'absis amb volta de quart d'esfera que s'obre a la nau sense cap plec per\xc3\xb2 amb un arc avan\xc3\xa7at que fa d'arc presbiteral. La part de l'altar es diferencia de la nau perqu\xc3\xa8 es troba m\xc3\xa9s elevada a partir de dos graons._NEWLINE_Quant a la decoraci\xc3\xb3, antigament, el 1621 hi havia un retaule nou pel presbiteri i el 1634 es va fer el rataule del Roser._NEWLINE_Davant la fa\xc3\xa7ana hi ha una forn\xc3\xadcula empotrada dins un petit templet situat damunt una pilastra de rajol, de construcci\xc3\xb3 moderna. Darrere el vidre hi ha la imatge de le Verge amb el nen en bra\xc3\xa7os i un rosari. Al peu de la columna hi ha una pe\xc3\xa7a de cer\xc3\xa0mica amb la inscripci\xc3\xb3 \xe2\x80\x9cJes\xc3\xbas senyor nostre ja ha estat massa of\xc3\xa8s, reseu el rosari que \xc3\xa9s font de merc\xc3\xa8s\xe2\x80\x9d._NEWLINE_Per accedir a l'esgl\xc3\xa9sia, hi ha unes escales de pedra a la part posterior del temple que s\xc3\xb3n fetes a partir de llindes i lloses tombals, les quals devien formar part del terra de l\xe2\x80\x99esgl\xc3\xa9sia. En alguns graons es llegeixen les inscripcions corresponents a tombes dels rectors dels segles XVII i XVIII.\n_START_SECTION_\nHist\xc3\xb2ria\n_START_PARAGRAPH_\nEl lloc de Joanet apareix documentat per primera vegada al 886, en canvi la vila de Joanet s'esmenta m\xc3\xa9s tard,  al 931. L'esgl\xc3\xa9sia parroquial s'adscriu des del 942 com a sufrag\xc3\xa0nia de Sant Hilari fins al segle XIII en l'aspecte civil, i fins al segle XV en l'aspecte eclesi\xc3\xa0stic. Al segle XIII, a causa del domini de la casa dels Cabrera, es va unir a la jurisdicci\xc3\xb3 del castell de Montsoriu, a la batllia de n'Orri. Per aix\xc3\xb2 s'integr\xc3\xa0 modernament a la batllia general d'Arb\xc3\xbacies. Al segle XIV el monestir de Sant Pere Cercada hi tenia la senyoria. Segurament  ja feia m\xc3\xa9s d'un segle que aquest monestir tenia possessions en la parr\xc3\xb2quia de Joanet, com tamb\xc3\xa9 en tenia el monestir de Sant Salvador de Breda._NEWLINE_La gran transformaci\xc3\xb3 que va patir  l'edifici va fer que es torn\xc3\xa9s a beneir com a nou el 22 de juliol de 1619. El 1890 es va treure el campanar d'espadanya de sobre la fa\xc3\xa7ana, es va construir l'actual i es va fer una fa\xc3\xa7ana nova._NEWLINE_Un dels constructors de la reconstrucci\xc3\xb3 del XVIII \xc3\xa9s Rafael Brull, mestre de cases d'Arb\xc3\xbacies._NEWLINE_Es celebra la seva festa el 21 de setembre."